Bendt Bendtsen (KF), 2003-12-16:
Hr. Keld Albrechtsen ønsker jo, at sagerne går tilbage til fornyet udvalgsbehandling.
Det, jeg har forstået, i hvert fald ved at høre på Socialdemokratiet her i dag, er, at man er klar til at afgive den tillægsbetænkning efter udvalgsbehandlingen i morgen.
Og det er så det, jeg også kan forstå på hr. Svend Auken at man er enig i både i Skatteudvalget og også i Energiudvalget.
Vi har afleveret et notat om samfundsøkonomien i den her aftale.
Det har Jørgen Birk Mortensen kvitteret for.
Jeg skal lade være med i dag at blande mig i den store diskussion, for den tager vi på fredag.
Så jeg vil respektere det, hr. Ole Stavad har sagt om, at lad os nu få kompensationsnotatet på bordet.
Det kommer i morgen, og så tager vi diskussionen på fredag.
Men jeg er nødt til at komme med nogle få kommentarer til den spandfuld kritik, hr. Keld Albrechtsen hælder ud, om, at kompensationsaftalen skulle være uforståelig, og at aftaler af den her karakter kun kunne foregå i steder som Kasakhstan og andre steder, ustabile stater i verden, tror jeg hr. Keld Albrechtsen siger.
Jeg er nødt til at sige, at jeg beklager, at hr. Keld Albrechtsen er hoppet på sådan en limpind, for det er det jo.
Begrebet kompensationsaftaler står beskrevet i kulbrinteudvalgets rapport på side 15. Herudover kendes princippet om kompensationsaftaler jo også fra DONG- og DUC-kontrakterne, hvor parterne har aftalt, at eventuelt nye skatter, som pålægges DUC som gasproducent, kan overvæltes på den pris, DONG betaler for gassen.
Så jeg er nødt til at sige til hr. Keld Albrechtsen, at man altså ikke behøver gå længere end til Nordsøen for at finde en sådan aftale.
Hele diskussionen omkring terminalværdien på elementerne ude i Nordsøen kan vi også tage på fredag.
Det er jo et ganske normalt skøn, at man vurderer, hvad værdierne er.
Og der er det skøn, der kommer fra os, på 60 mia. kr. Når man så igen taler om den her 7-pct.s-grænse, er jeg nødt til at sige til hr. Keld Albrechtsen, at når vi har beregnet den fra 1982 og frem til 2003, er det, fordi det er i den periode, der er produceret olie.
Det er vel nødvendigt, at man beregner den ud fra den periode.
Jeg vil også gerne sige til hr. Keld Albrechtsen, at den her risikoprocent også indbefatter, at der gøres et nyt fund i Nordsøen.
I det middelscenarie, der ligger, er der jo indbefattet et nyt fund, og det giver en øget produktion.
Og så vil jeg gerne sige til hr. Keld Albrechtsen, at Enhedslisten vælter sig i manipulerende påstande.
Udsagnet om, at der af de 30 mia. kr. til fordeling faktisk kun er 10 mia. kr. tilbage, har vi også diskuteret her i salen gentagne gange.
Det er så forudsat, at der ligger
en kulbrintebeskatning, der er af en størrelsesorden omkring de 25 mia. kr., så vidt jeg erindrer, og alle ved jo, at der er betalt 1 mia. kr. hidtil.
Så vil jeg også sige til hr. Keld Albrechtsen, at hr. Keld Albrechtsen jo udmærket godt ved, at havde det skatteregime, der nu bliver indført, været gældende i 2001, 2002 og 2003, så havde der været 7,3 mia. kr.
Hvis hr. Keld Albrechtsen ville bruge det til hjemmehjælp eller noget andet, så giver det en del, hvis man regner knap 7,5 mia. kr. om til hjemmehjælpstimer i Danmark.
Det eneste, vi ikke har hørt i dag, er den her messen fra hr. Keld Albrecthsen om, at det hele er grundlovsstridigt.
Den er dog forstummet.
Ellers er samtlige postulater tilbage.
Men lad os tage debatten på fredag.